送真歇禪師
作者：林季仲
朝代：宋

paragraphs: 我與真歇師，同年五十八。
對之意頹然，百事付華髮。
買舟繫籬傍，一日來告別。
挽之不肯留，徑山演法切。
佛法果何如，請師爲指訣。
俯首無一言，苦欲相泯滅。
余漫述所聞，此法本無缺。
山河連大地，鳥獸暨魚鼈。
微至一蠛蠓，中含大千闊。
試即此身求，萬象皆森列。
聲色臭味等，六根能剖决。
阿誰使之然，未可計巧拙。
盍亦返故鄉，子細自披抉。
當有無價珍，終身用不徹。
胡爲浪馳走，千里訪名剎。
環立廣坐下，覷人摇輔頰。
譬如坐海底，巨浸從頭沒。
反問岸上人，覓水濟我渴。
師聞抵掌笑，却道我饒舌。
徑山堂未開，居士法先說。
儒生玩韋編，貝葉師所閱。
兩家相詬病，久矣互侵伐。
孰如吾二人，一見意軒豁。
縱談這箇事，迴出言詞末。
古人知造車，不較出門轍。
看誰到長安，寧論胡與粵。
因書問答語，聊以贈真歇。
去去亦何之，千水涵一月。